覽友生古風
作者：李咸用
朝代：唐

paragraphs: 伯牙鳴玉琴，幽音隨指發。
不是鍾期聽，俗耳安能別。
高山閑巍峩，流水聲嗚咽。
一卷冰雪言，清泠冷心骨。
分明古雅聲，諷諭成淒切。
皴皵老松根，晃朗驪龍窟。
荆璞且深藏，瑉石方如雪。
金多醜女妍，木朽良工拙。
姦宄欺雷霆，魑魅嫌日月。
蝶迷桃李香，鮒惘江湖闊。
不寐孤燈前，舒卷忘飢渴。